En ung mand fra Bulgarien blev onsdag idømt flere års fængsel og udvisning for voldtægt af en 60-årig kvinde.

Ved retten i Hjørring onsdag formiddag blev en 27-årig kendt skyldig i at have voldtaget og blufærdighedskrænket en 60-årig kvinde. Manden blev idømt tre år og ni måneders fængsel. Han nægter sig skyldig og har valgt at anke dommen. Voldtægten skete, da kvinden kom gående på Algade i Brønderslev på vej mod sit hjem om natten i august sidste år. Ifølge anklageskriftet dukkede den 27-årige pludselig op og tog fat i kvinden, hvorefter han hev  hende ind i en baghave, og voldtog hende, selvom hun gjorde modstand. Den 60-årige kvinde prøvede at slippe væk, men manden tvang hende ned på græsset. Gerningsmand fundet efter flere uger Den 60-årige kvinde alarmerede selv politiet efter hændelsen. Men gerningsmanden blev på trods af det ikke fundet før efter flere uger. Politiet fandt frem til ham ved at offentliggøre noget billedmateriale af ham som et led i efterforskningen. På billederne kunne man se, at han kom kørende på sin cykel i Brønderslev, og det gav flere spor i sagen. Politiet fik efterfølgende en del henvendelser fra borgere som reagerede på efterlysningen, da den 27-årige var kendt i nabolaget for at skabe utryghed. Har krænket før Udover voldtægten omfatter sagen også to tilfælde af krænkelser af en ung pige, der er under 18 år. Også de to sager er foregået i Brønderslev, henholdsvis 16. og 19. september sidste år – altså få dage før han blev anholdt og sigtet for voldtægten. 16. september 22.45 passede han ifølge anklageskriftet pigen op og befølte hende på halsen og det ene bryst, mens han holdt hende fast. Tre dage senere en aften ved 21-21.30 tiden passede han ifølge anklagen samme unge pige op igen og hev hende ind i en indkørsel, hvor han pressede hende op ad en mur og kyssede hende flere gange på halsen. Udover en fængselsdom blev den 27-årige mand, som oprindeligt er fra Bulgarien, udvist og fik et indrejseforbud på bestandig, hvilket betyder, at han ikke må sætte fod på dansk jord igen.